Den påståtte voldtekten inne på Bergen YMCA Hostel ble slått opp i bergenspressen etter 17. mai-helgen i år.

Den unge kvinnen anmeldte soldaten (23) for å ha dratt henne opp trappen mens hun sparket, slo og strittet i mot, og at han voldtok henne inne på et rom på herberget på Nedre Korkirkeallmenningen natt til 18. mai i år.

Politiet mener 18-åringen lyver om voldtekt. Mandag møtte hun i Bergen tingrett, tiltalt for falsk anklage.

STERKT PREGET

23-åringen avga vitneforklaring i retten. Han forteller at han var ute med en kompis den kvelden. På Fotballpuben møtte han 18-åringen.

– Vi var begge fulle, og flørtet hele kvelden. Jeg spurte om hun ville være med opp på rommet på hostellet, og hun sa ja. Det var trivelig stemning og jeg så på henne som en koselig jente, forteller han.

Han forteller at hun tok hånden ned i baklommen på buksen hans, og fulgte etter.

– Hun hadde hendene nede i buksen både foran og bak, før jeg hadde kledd av meg, sier han.

KAMERATEN SOV

Han forteller at de to forsøkte å ha samleie, men at det ikke var spesielt vellykket. Han var for full til å gjennomføre, og avsluttet før han var ferdig. Da han våknet neste morgen, var 18-åringen vekk.

– Jeg holdt henne aldri fast. Alt var frivillig. Hun hadde hundrevis av sjanser til å løpe ut hvis hun ville, sier han.

Tilstede i rommet var også kameraten hans, og to andre menn. De skal ikke ha registrert hva som foregikk i rommet.

23-åringe reiste tilbake til basen på Haakonsvern hvor han gjorde pliktene sine, før han utpå formiddagen gikk og la seg for å sove av seg bakrusen.

HENTET AV POLITIET

Samme ettermiddag dukket to uniformerte politibetjenter og militærpolitiet opp for å hente ham.

– Da jeg fikk beskjed om at jeg var anmeldt for voldtekt ble jeg helt lamslått. Jeg trodde først de køddet med meg, forteller han.

Han tenkte han ikke hadde noe å skjule, og ble med inn til prøvetaking på legevakten.

– Natten på glattcelle er den verste natten jeg har hatt i hele mitt liv. Jeg visste ikke hvor jeg skulle gjøre av meg, forteller han.

SLITER MED SØVNPROBLEMER

Etter avhør neste formiddag, ble han løslatt. Selv om han senere fikk beskjed om at saken var henlagt som intet straffbart forhold, har anklagene skapt store problemer for ham.

– Jeg sliter fortsatt med søvnproblemer, og har blitt lettere sint og frustrert. Jeg ble permittert fra tjenestetiden i en periode, og måtte gå ukentlig til psykolog resten av førstegangstjenesten, sier 23-åringen.

Han har ikke hatt kontakt med 18-åringen siden den aktuelle kvelden.

– Jeg er ikke sint på henne. Jeg synes bare det er trist, sier han.

– TENKER IKKE SÅ MYE

18-åringen sa selv i retten at hun var full etter å ha drukket hele dagen. Hun hevder hun ikke visste hva som skulle skje inne på YMCA-rommet, selv om de to hadde flørtet tidligere på kvelden.

– Jeg vet ikke hva vi skulle. Jeg tenker veldig lite når jeg er ute. Jeg gjør ting først og tenker etterpå, hevder hun.

Inne på rommet lå det tre andre menn inne på rommet og sover.

– Hvorfor gjorde du ikke motstand, slik at de våknet? spør konstituert statsadvokat Benedikte Høgseth.

– Jeg ville ikke gjøre for mye motstand i frykt for å vekke de andre. Da tenkte jeg at de gjerne vil henge seg på og gjøre ting verre. Vi lever i en syk verden, sier kvinnen.

BEGGE SOVNET

Etter hendelsen skal de begge ha sovnet. Først tidlig neste morgen forlot 18-åringen hostellet.

– Hvorfor forlot du ikke rommet tidligere? spør Høgseth.

– Jeg vet ikke. Jeg sovner når jeg blir stresset, sier 18-åringen.

SIKRET VIDEOBEVIS

– Etterforskningen og videoovervåkningen fra stedet avdekket det vi mener er en falsk anklage. Det er ikke riktig at kvinnen ble slept fra Torgallmenningen og bort på hostelet. Videoen viser at hun ikke gjorde motstand, sier Høgseth.

Strafferammen for falsk anklage er fengsel fra seks måneder og inntil åtte år.